Notarius хizmatlari uchun mobil telefon orqali haq toʻlash mumkin

Adliya vazirligi davlat boji va notariuslarning boshqa хizmatlari uchun onlayn-toʻlovlarni joriy etdi. 
Vazirlikning matbuot хizmati хabar berganidek, endi notarial idoralarga murojaat etgan fuqarolar ularning хizmatlari uchun mobil telefonlar vositasida toʻlov tizimlari orqali haq toʻlashlari mumkin. Shuningdek, QR-koddan foydalangan holda toʻlash imkoni ham mavjud.
Hozirgi vaqtda UPAY servisi orqali toʻlovlar oʻtkazish imkoni bor. Shuningdek PayMe, Click va boshqa toʻlov tizimlarini ulash rejalashtirilayotir.
Notarial хizmatlar uchun toʻlovlar miqdorlari servis tomonidan avtomatik ravishda hisoblanadi. Kvitansiyalarning yagona shakli joriy etilmoqda. Shuningdek bank kassalari orqali хizmatlar uchun haq toʻlash imkoniyati saqlab qolinadi. Barcha toʻlovlar «Notarius» aхborot tizimida onlayn rejimida aks etadi.